নিজস্ব প্রতিবেদন : পুজোর ছুটিতে ঘুরতে গিয়েছিলেন সদলবলে। কিন্তু, সেই যাত্রা-ই যে শেষ যাত্রা হবে, দুঃস্বপ্নেও ভাবেনি পরিবার। সিকিমে গাড়ি দুর্ঘটনায় মৃত্যু হল ৫ বাঙালি পর্যটকের। জানা গিয়েছে, সিকিমে খাদে পড়ে যায় গাড়িটি। পশ্চিম সিকিম থেকে ফিরছিল পর্যটকদের গাড়িটি। সেইসময় রেশি বাজারের কাছে দুর্ঘটনার কবলে পড়ে গাড়িটি। খাদে পড়ে যায় সেটি। গাড়িতে ছিলেন মোট ৮ জন যাত্রী। ঘটনাস্থলেই মৃত্যু হয় ৫ জনের। জানা গিয়েছে, মৃত ৫ জন পর্যটকের সবাই বাঙালি। প্রত্যেকেই উত্তর  ২৪ পরগনার মছলন্দপুরের বাসিন্দা। নিহতরা হলেন লিলি পাঠক, ব্রজেন্দ্রনাথ পাঠক, আশালতা পাঠক, টুকু বিশ্বাস ও বিভাস পাঠক। পেশায় চিকিত্সক বিভাস পাঠকের মা ও বাবা হলেন আশালতা পাঠক ও ব্রজেন্দ্রনাথ পাঠত। লিলি পাঠক হলেন জ্যাঠতুতো দিদি। টুকু বিশ্বাস সম্পর্কিত মামা। বাকিদের অবস্থা আশঙ্কাজনক। গুরুতর জখম অবস্থায় আহতরা বর্তমানে হাসপাতালে চিকিত্সাধীন।  একজন সিকিমের মঙ্গলবাড়ি স্বাস্থ্যকেন্দ্রে চিকিতসাধীন রয়েছেন। ২ জনকে সিকিমের নামচি হাসপাতালে ভর্তি রয়েছে। জানা গিয়েছে, শনিবার ১০ থেকে ১২ জনের দলটি সিকিমের উদ্দেশে রওনা দেয়। গাড়ি দুর্ঘটনায় চিকিত্সক বিভাস পাঠকের স্ত্রী ও সন্তান জখম হয়েছেন। জখম হয়েছেন লিলি পাঠকের স্বামী ও গাড়িচালকও।